Roberts Antinis (tēlnieks, 1898)
Roberts Antinis (lietuviešu: Robertas Antinis, dzimis 1898. gada 3. decembrī, miris 1981. gada 19. novembrī) bija Kaldabruņā dzimis lietuviešu tēlnieks. Darbojies gan neatkarīgās Lietuvas, gan PSRS laikos. Viņa dēls Roberts Antinis arī ir tēlnieks. Lietuvas PSR Tautas mākslinieks (1973). No 1922. līdz 1927. gadam mācījās Kauņas mākslas skolā. Viņa skolotāju vidū bija Justins Vienožinskis un Kajetons Sklerjus. Pēc tam, saņemdams valsts stipendiju, mācījās Parīzes Nacionālajā augstākā dekoratīvās mākslas skolā (École nationale supérieure des arts décoratifs) un Žiliāna akadēmijā. Līdz Otrajam pasaules karam radījis pieminekļus Širvintās, Biržos, Rokišķos, Kretingā. PSRS okupācijas laikā tos nojauca (izņemot Rokišķu Brīvības pieminekli). Pēc neatkarības atjaunošanas tos atjaunoja Roberta Antina dēls. Iespējams populārākais Antina padomju perioda darbs ir "Egle — zalkšu karaliene" Palangā (1958. gads, uzstādīts 1960. gadā). Radījis arī skulptūras Kauņā, Panevēžā, Klaipēdā. Antinim bijušas vairākas personālizstādes, to skaitā 1967. gadā Daugavpilī un 1977. gadā Rīgā.